Kaya dengan budaya, adat, warisan Sarawak
NUR
AIN OTSMAN RUGI jika ke Sarawak tapi tidak singgah
ke Kampung Budaya Sarawak (SCV), Santubong.  SCV adalah salah satu lokasi paling
ideal buat penggemar budaya dan adat tidak kira untuk pengunjung dalam atau
luar negara. Perjalanan yang mengambil masa kira-kira
45 minit dari bandaraya Kuching pasti berbaloi dengan pengalaman yang bakal
dirasai sendiri di SCV. Harga tiket bagi pengunjung bukan rakyat
Sarawak adalah RM95 (dewasa) dan RM60 (kanak-kanak) yang mana ia termasuk makan
tengah hari dan cenderamata berupa magnet peti sejuk replika Rumah Melanau
manakala untuk rakyat Sarawak pula adalah RM30 (dewasa) dan RM20 (kanak-kanak). ‘Muzium Hidup’ ini memperkenalkan rumah
budaya pelbagai bangsa seperti Rumah Bidayuh, Rumah Panjang, Rumah Iban, Rumah
Orang Ulu, Rumah Penan, Rumah Melanau, Rumah Melayu dan Rumah Cina. Di sini, anda boleh  merasa menaiki jambatan buluh dan masuk ke
rumah panjang Bidayuh dan melihat pelbagai peralatan tradisi mereka. Anda juga boleh berjalan masuk ke
pelbagai replika rumah etnik di Sarawak termasuklah ke dalam sebuah rumah
mesyuarat kaum Bidayuh yang dipanggil Baruk. Tempat ini bukan sahaja digunakan untuk
perjumpaan penting tetapi juga tempat meletak kepala musuh yang telah dipenggal
dan menyimpan senjata penduduk yang tinggal di rumah panjang. Selain dapat merasai sendiri keadaan di
dalam rumah, pengunjung juga disajikan dengan persembahan tarian, alatan
tradisional dan juga makanan tradisional etnik mereka yang dimasak secara
langsung di situ. Bagi pengunjung yang mahu membawa balik
cenderamata pula, terdapat kraf tangan yang dihasilkan oleh etnik mereka
sendiri dan dijual dengan harga yang berpatutan di setiap rumah budaya. Setelah puas meneroka setiap rumah,
pengunjung bakal di persembahkan pula dengan persembahan teater kebudayaan yang
mengambil masa 45 minit untuk tontonan para pengujung. Ia dipersembahkan mengikut dua sesi
iaitu antara jam 11.30 pagi hingga 12.15 tengahari dan jam 4 petang hingga 4.45
petang. Antara tarian yang dipersembahkan untuk
tontonan penonton adalah tarian zapin, tarian iban, tarian melanau dan banyak
lagi. SCV menjadi bukti bahawa masyarakat
Malaysia mampu hidup dalam kelompok masyarakat yang berbilang kaum dan budaya. SCV memperkenalkan aplikasi ‘Kampung
Budaya Sarawak 2020’  (SCV AR-VR) bermula
Januari tahun ini bagi membolehkan pengunjung merasai sendiri pengalaman
sebenar berada di kampung berkenaan. Timbalan Pengurus Besar SEDC, Edwin Abit
berkata,  aplikasi ini mempunyai panduan
masa dan VR 360 untuk membantu pengunjung apabila berada di situ. “Aplikasi ini boleh didapati
melalui App Store – Apple (MY) dan Google Play Store. “AR Scan ini juga membolehkan
pengunjung mengimbas kod QR di setiap rumah untuk membolehkan mereka merasai
sendiri model 3D setiap enam buah rumah yang terdapat di kampung ini,”
katanya. Di samping itu, ujarnya, aplikasi ini
turut membolehkan pengunjung mendapat maklumat dengan menekan audio yang
terdapat di dalam aplikasi tersebut. “Untuk mendapat harga promosi,
pengunjung mesti mengumpul setem bagi setiap rumah dan kanak-kanak juga dapat
mencari harta karun di seluruh kawasan kampung budaya dengan SCV AR-VR sekali
gus berpeluang mendapat hadiah misteri daripada pengurusan SCV,” katanya.  Sementara itu, menurut Pengurus Besar
SCV, Jane Lian Labang, pihaknya sentiasa melakukan penambahbaikan SCV sebagai
memenuhi keselesaan pengunjung. “Fasa 1 penambahbaikan SCV siap
sepenuhnya pada Julai tahun lalu manakala Fasa 2 dijangka selesai sebelum
Festival Muzik Hutan Hujan Dunia 2020,” jelasnya lagi. Pada tahun ini, SCV akan mencapai usia
30 tahun. Pengunjung yang singgah ke SCV dapat
menikmati lawatan dan persembahan kebudayaan 
dengan penambahan baharu makan tengahari dan cenderamata sebagai
sebahagian daripada tiket masuk. SCV mula beroperasi pada jam 9 pagi
hingga 5 petang setiap hari. 
See author's posts
